รัฐมนตรีว่าการกระทรวงมหาดไทย ออกหนังสือด่วนที่สุดถึงผู้ว่าราชการจังหวัดทั้งประเทศ เฝ้าระวังการระบาดของเชื้อไวรัสโคโรนา สายพันธุ์ใหม่ 2019
รัฐมนตรีว่าการกระทรวงมหาดไทย ออกหนังสือด่วนที่สุดถึงผู้ว่าราชการจังหวัดทั้งประเทศ เฝ้าระวังการระบาดของเชื้อไวรัสโคโรนา สายพันธุ์ใหม่ 2019 พลเอก อนุพงษ์ เผ่าจินดา รัฐมนตรีว่าการกระทรวงมหาดไทย ในฐานะผู้บัญชาการป้องกันและบรรเทาสาธารณภัยแห่งชาติ ออกหนังสือด่วนที่สุดถึงผู้ว่าราชการจังหวัด ผู้อำนวยการจังหวัดทุกจังหวัดให้เตรียมความพร้อมป้องกันกรณีการระบาดของเชื้อไวรัสโคโรนา สายพันธุ์ใหม่ 2019 โดยให้ในแต่ละจังหวัดติดตามการระบาดของเชื้อไวรัสในพื้นที่อย่างต่อเนื่อง โดยเฉพาะจังหวัดที่มีสนามบินและมีความเสี่ยงจากการเดินทางระหว่างประเทศ พร้อมทั้งใช้กลไกของระบบบัญชาการเหตุการณ์ตามพระราชบัญญัติป้องกันและบรรเทาสาธารณภัย พ.ศ.2550 และแผนการป้องกันและบรรเทาสาธารณภัยแห่งชาติ พ.ศ. 2558 ในการกำหนดภารกิจพื้นที่และหามาตรการป้องกันและแก้ไขอย่างเป็นรูปธรรม นอกจากนี้ให้ดำเนินการตามมาตรการของกระทรวงสาธารณสุข พร้อมทำแผนเผชิญเหตุกรณีมีการระบาดของเชื้อไวรัส เช่น การกักกันโรค การคัดกรองผู้โดยสาร การเตรียมความพร้อมทางบุคลากรทางการแพทย์และสาธารณสุข รวมถึงยาเวชภัณฑ์และวัสดุอุปกรณ์การป้องกันโรค รวมทั้งให้เร่งรัดสร้างการรับรู้ของประชาชนผ่านกลไกการปกครองส่วนท้องถิ่นให้เข้าใจถึงสถานการณ์และหากจังหวัดใดพบผู้ป่วยติดเชื้อไวรัสโคโรนาสายพันธุ์ใหม่ 2019 ให้รายงานกองอำนวยการป้องกันและบรรเทาสาธารณภัยภายในเวลา 16.30 น. เป็นประจำทุกวัน